Koppja li jbigħu l-bajd u l-laħam akkużati b'ħasil ta' flus
Imtella' Settembru 17, 2020 - Aġġornata 17 Ta' Settembru, 2020 6:22pm Koppja li jbigħu l-laħam qed ikunu akkużati li bi trasferiment ta' proprjetà li kienu jafu li ġejja minn attività kriminali, li operaw istituzzjoni finanzjarja bla liċenzja u b'ħasil ta' flus, bir-raġel waħdu akkużat li wettaq reat meta kien bi probation. Anthony Manicaro u martu Mary Grace Manicaro wieġbu mhux ħatja tal-akkużi. Il-Prosekuzzjoni oġġezzjonat għall-ħelsien mill-arrest tagħhom għax qalet li l-akkużi huma serji u hemm ir-riskju ta' tbgħabis tal-provi. Il-Qorti semgħet kif il-koppja Manicaro tbigħ tiġieġ, fniek u bajd, bl-avukati tad-difiża jgħidu li l-klijenti ġieli ma jkollhomx biex iħallsu, u għalhekk jitħallew iħallsu iktar tard, kultant b'ċekkijiet tas-sigurtà soċjali. Qalu li t-tranżazzjonijiet kien hemm rekord tagħhom fiċ-ċekkijiet li ngħataw, u li l-Pulizija kienet ħadet pussess tad-dokumenti u l-irċevuti kollha, u għalhekk ma kienx hemm raġuni għalfejn ma jingħatawx il-ħelsien mill-arrest. Żiedu li l-koppja kellhom iben b'diżabbiltà li jridu jieħdu ħsiebu. Il-Qorti, ippreseduta mill-Maġistrat Doreen Clarke, laqgħet it-talba għall-ħelsien mill-arrest fuq depożitu ta' €2,000 u garanzija personali ta' €10,000 kull wieħed, bl-obbligu li jiffirmaw fil-Qorti darba f'ġimgħa. Il-Qorti ordnat ukoll l-iffriżar tal-assi tagħhom. Il-prosekuzzjoni qed titmexxa mill-Ispetturi Oriana Spiteri, Keith Mallan u Danilo Francalanza, waqt li Dr Arthur Azzopardi and Dr Stefano Filletti qed jidhru għall-akkużati.